b'\n_START_ARTICLE_\nFa Ngum\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nFa Ngumia pidet\xc3\xa4\xc3\xa4n tavallisesti oikeana historiallisena hahmona, mutta monet h\xc3\xa4nen tarinansa yksityiskohdista tunnetaan vain legendojen kautta. Fa Ngum syntyi vuonna 1316. Fa Ngumin is\xc3\xa4 Phi Fa oli Luang Prabangin eli silloisen Xiang Dong Xiang Thongin kruununprinssi. Laosilaisen perinteen mukaan Phi Fa karkotettiin poikansa kanssa valtakunnasta tarinan eri versioiden mukaan joko koska h\xc3\xa4nell\xc3\xa4 oli suhde paikallisen hallitsijan jalkavaimoon, tai koska Fa Ngumilla oli syntyess\xc3\xa4\xc3\xa4n 33 hammasta, mit\xc3\xa4 pidettiin ep\xc3\xa4onnen merkkin\xc3\xa4. Perhe pakeni Khmerien valtakunnan Angkoriin, jossa Fa Ngum avioitui paikallisen prinsessa Kaeo Keng Nyan kanssa. _NEWLINE_Tarinan mukaan vuoden 1350 paikkeilla Fa Num valloitti khmer-armeijan tukemana Laosin pieni\xc3\xa4 ruhtinaskuntia Khmerien valtakunnan pohjoispuolella. Xieng Khouangin kukistuttua vallattiin my\xc3\xb6s Sipsong Chu Tai ja Sipsong Phan Na. Vuonna 1353 Fa Ngum valloitti entisen kotimaansa Xiang Dong Xiang Thongin. Valloituksensa j\xc3\xa4lkeen Fa Ngum julisti itsens\xc3\xa4 Lan Xangin eli Miljoonien elefanttien maan kuninkaaksi. Angkorista Fa Num toi mukanaan buddhalaisia munkkeja, sek\xc3\xa4 Phra Bangin eli kultaisen Buddhan patsaan. Tuolloin Xiang Dong Xiang Thong sai nykyisen nimens\xc3\xa4 Luang Prabang, eli Kultaisen Buddhan kaupunki. Oman valtansa tukemiseksi Fa Ngum rakennutti useita temppeleit\xc3\xa4 ja tuki luostarilaitosta. Maahan saapui mahdollisesti my\xc3\xb6s srilankalaisia theravada-buddhalaisia munkkeja._NEWLINE_Fa Ngum jatkoi valloituksiaan Luang Prabangin valloituksen j\xc3\xa4lkeen. Lannan kuninkaan sanotaan alkaneen maksaa vasalliveroa Lan Xangille ja my\xc3\xb6hemmin pitk\xc3\xa4n piirityksen j\xc3\xa4lkeen kukistui my\xc3\xb6s Ban Keunin l\xc3\xa4hell\xc3\xa4 sijainnut Viang Khamin ruhtinaskunta. Tarinan mukaan Fa Ngum oli m\xc3\xa4\xc3\xa4r\xc3\xa4nnyt joukkonsa ampumaan kaupungin bambumuureja kultaisilla ja hopeisilla nuolilla. Paikallisten hakattua muurinsa alas nuolien ker\xc3\xa4\xc3\xa4miseksi Fa Ngumin joukot saattoivat hy\xc3\xb6k\xc3\xa4t\xc3\xa4 itse kaupunkiin. Valloitukset jatkuivat edelleen Khoratin yl\xc3\xa4ng\xc3\xb6ll\xc3\xa4 ja Mekong-joen keskijuoksulla. Valloitusten ohella Fa Ngum loi diplomaattisuhteita avioituen esimerkiksi ayutthayalaisen prinsessa Kaeo Lot Fahin kanssa. Fa Ngumin hallinnollisiin uudistuksiin kuuluivat uusi lains\xc3\xa4\xc3\xa4d\xc3\xa4nt\xc3\xb6, jolla kiellettiin esimerkiksi varkaudet, rosvoilu ja aviorikokset. Kuninkaan alaiset ruhtinaat velvoitettiin maksamaan tribuuttia maan hallitsijalle. _NEWLINE_Tarinan mukaan Fa Num menetti kiinnostuksensa buddhalaiseen h\xc3\xa4nen angkorilaisen vaimonsa kuoltua vuonna 1368. Kuningas alettiin n\xc3\xa4hd\xc3\xa4 rappiollisena ja vuonna 1373 joukko paikallisia ylimyksi\xc3\xa4 sy\xc3\xb6ksi h\xc3\xa4net vallasta. H\xc3\xa4nen seuraajakseen valtaistuimelle nostettiin Samsentai, eli niin sanottu 300\xc2\xa0000 tain hallitsija. Fa Ngum karkotettiin Naniin, jossa h\xc3\xa4n kuoli eri l\xc3\xa4hteiden mukaan joko 2 tai vasta 20 vuotta my\xc3\xb6hemmin.'